15. schôdza NR SR - 1.deň - B. popoludní
Dátum: 2020-10-13
Poslanec: Bittó Cigániková, Jana (SaS)
Druh vystúpenia: Vystúpenie v rozprave

99. Ďakujem pekne. Ja chcem poprosiť kolegov, jednu aj druhú stranu, prosím vás, buďme vecní, lebo proste stalo sa. Tým, že naša strana budeme dokola vyplakávať, aký bol Fico a čo tu narobil, a, a akože, áno, síce je to pravda, ale nič sa nemení na súčasnom stave a nijako to dnes občanom nepomôže. Už sme tu dnes my. Fico je minulosťou a my musíme prebrať zodpovednosť za to, čo robíme. A jednoducho je pravdou, že sa urobila chyba, ale ja vás chcem zároveň poprosiť aj opozíciu, veď my sme prvýkrát v takejto situácii. Jasné, že sa robia chyby. Ale ja chcem povedať k tomu, že, ako sa tu opakuje, že tie opatrenia doterajšie Úradu verejného zdravotníctva boli nelegálne podľa Generálnej prokuratúry. Ona predsa, ona nespochybnila opatrenia ako také. Ona nespochybnila to, že opatrenia boli zlé. Ona len spochybnila to, akým spôsobom boli vydané. Ale veď majte trošku pochopenie. Veď to ešte nikdy nikto nezažil. Vláda aj ministerstvo to robí prvýkrát a považujem naozaj za rovnako zbytočný argument, ako teraz vyplakávať nad tým, že, že prečo sa stalo. Jednoducho poďme to riešiť, buďme vecní. No dobre a keď teraz aj beriem tú zodpovednosť, ak teda naozaj sa urobila procesná chyba, tak áno, táto vláda za to musí zobrať zodpovednosť. Aj pán premiér, aj pán minister, aj pán Mikas, ktorý to podpísal, ale prevzatie zodpovednosti je aj toto, že tu pán minister sedí, že to predkladá. Aj to je prevzatie zodpovednosti. Pretože chce zmeniť ten stav, pretože prišli, prišlo sa na to, že jednoducho to nie je v poriadku a ideme meniť ten stav tak, ako hovorila pani ministerka. A pochopiteľne, že pán hlavný hygienik nechce pokračovať v tomto stave, nechce vydávať, pretože jednoducho vie o tom, že to nie je správne. A teraz necháme ich v tom, hej, že budeme sa tu teraz akože strašne tešiť z toho, že bola urobená chyba, a povieme, ešte týždeň a ešte dva, ale zatiaľ nám hygiena nevydáva, v čase COVID-u a v najväčších, najväčších, v najväčšej špičke pri najviac prípadoch nám nevydáva opatrenia z úplne pochopiteľného dôvodu. Tak prosím vás pekne, buďme vecní, skúsme teraz pánovi ministrovi v tomto pomôcť, pokiaľ sa dá. A ja sama nesúhlasím s niektorými vecami. Nepáči sa mi, že je to na poslednú chvíľu. Tiež sme s Ondrejom Dostálom navrhli, chápeme, že to teda nemôže čakať dlho, tak sme navrhli, aspoň nech zajtra sa hlasuje. Nevyšli, nebolo možné nám vyjsť v ústrety. Jednoducho naozaj je dôležité, aby sa to teda podľa predkladateľov prerokovalo dneska. Tak prosím vás, tak ako hovorí pani ministerka, spojme sily a poďme prerokovať to, čo je problém. Keď je problém, čo som, čo som zatiaľ dostala správy, čo som sa s vami rozprávala, čo čítam na internete, buďme vecní. Ak je problém zhromažďovanie údajov o vstupe do prevádzok, no tak potom druhý variant je len zavrieť prevádzky. Tak budeme teda, dovolíme, aby tam mohli tí ľudia chodiť, ale potom jasné, že štát chce mať prehľad o tom, keď sa náhodou niekto ukáže pozitívny, že kto všetko tam bol, aby tých ľudí, preboha, mohol, mohol kontaktovať. To je úplne normálna požiadavka, čo je v tom zákone. Samozrejme, že s ňou treba súhlasiť. Alebo zabraňovanie občanom v tom, aby prišli na pracovisko. No teraz som sa rozprávala s pánom Holým. Tam ide o to, aby keď sa objaví na pracovisku jednoducho pozitívny prípad, aby existovala právna cesta, ako mu nakázať, že tých ostatných má chrániť a aké, aký hygienický režim má prijať. Úplne pochopiteľná požiadavka. Dobre, ak máme vecne problém, no tak poďme sa baviť potom na príslušných výboroch o tom, kde to zmeniť, ale nevyplakávajme tu, že sa nedá, lebo musí sa dať, lebo na to sme tu. Čo sa týka toho transportu a nútenej karantény, jednoducho pri tých osobách, ktoré sú len podozrivé, tak tam predsa ide o to, ako, ako to bolo v tej štátnej karanténe, hej? Že pokiaľ by prišlo k tomu, že nejaké skupiny chcú byť izolované, musia byť izolované, my, samozrejme, že musíme mať nejakú páku na to, aby sme ich vedeli jednak obslúžiť, jednak prepraviť. Tiež sa zhodujem, že to nebolo šťastne urobené, že to nebolo bez chýb, no ale chcem si pozrieť vás, že by to bolo prvýkrát životom, v živote a rovno bez chýb. To sa proste nedá. No tak, veď buďme už aj trochu ľudskí. Robí sa milión vecí, tak áno, urobia sa aj chyby. Neurobili sa naschvál. Mareka Krajčího tu poznáte, sedel tu štyri roky, mnohí z vás. Videli ste niekedy, že by on niečo urobil zákerne naschvál, aby ublížil? Keď sa aj podarí, no tak to neni teraz preto, lebo chce ublížiť. A to hovorím ja, hej? To viete, že ja teda keď mám problém, tak to poviem teda na plné ústa. Čo sa týka tých návrhov, ktoré, s ktorými máme aj my problém, to je očkovanie alebo teda to povinné očkovanie. V prvom rade chcem, prosím vás pekne, povedať, aby bolo všetkým konšpirátorom jasné, my sme za povinné očkovanie. Napríklad aj pri deťoch sme za to, aby mohli do školy chodiť iba povinne očkované deti. Sme jednoducho za to, aby sa urobilo maximum pre zvýšenie tej miery zaočkovanosti, lenže je obrovská škoda, že to prichádza takto, v takomto návrhu, to je pravda. A to preto, lebo je jasné, že to nahráva na mlyn konšpirátorom. Jasné, že teraz keď, keď to je teda bez diskusie a bez medzirezortného pripomienkovania a bez toho, aby sme my ľuďom vysvetlili, o čo ide, prečo, veď ja sama som sa zľakla. Ja keď som to čítala, tak ja som to pochopila aj status som napísala taký, tým, že som na to nemala čas, tak ja som to pochopila tak, že, aha, že tak očkovanie na COVID, ktoré ešte neexistuje, hej, ešte neexistuje očkovacia látka, a my ho ideme v zákone prikazovať. No tak s tým by som nesúhlasila ani ja. Najprv chcem vedieť, čo je to za látku, z čoho sa skladá, chcem, aby boli na ňu urobené testy, a potom, ako je to v prípade toho očkovania pre deti, keď si budem istá, keď budú urobené štúdie a budem si istá, že to neublíži, potom sa môžem baviť o tom, že či povinné, alebo nepovinné, ale nie teraz v tomto štádiu. Čiže chcem zdôrazniť, my nie sme proti tomu zásadne, ale myslíme si, že v súčasnej situácii určite nikomu nepomôže, ak takto na poslednú chvíľu to budeme pchať do zákona, pretože v tých občanoch predsa len vzbudzujeme dojem, že sa musia báť, že chceme im niečo zatajiť. A z tohto dôvodu aj pán minister, keď som s ním o tom hovorila, on nemá problém, aby sa to vyňalo. Pravda je aj taká, že, ja to poviem na rovinu, deje sa tak strašne veľa vecí, že nie všetko hneď on, on o tom vie a všetko má pod kontrolou, tak z toho ministerstva vyjdú aj veci, ktoré on sám v podstate nemal úplne pod kontrolou. To preto, lebo je tam milión ľudí, lebo sa robí milión vecí. To je presne to. Keď sa snažíme, keď robí sa veľa vecí, no tak sa spraví aj chyba. Tak jaký problém? Povedal pán minister, že očkovanie pôjde von? Pôjde. Tak načo nad tým plačeme? Náhrada škody, to mi chodí. Je tam ustanovenie, ktoré hovorí o tom, že vlastne štát nebude zodpovedať za svoje rozhodnutia a že je vylúčená akákoľvek náhrada škody ľuďom. Podľa toho, čo mi povedal pán Holý, má sa to týkať teda toho, ak správne chápem, však určite upresní, ak to tak nebude, ja som sa tiež toho zľakla, tiež som chcela, aby to odtiaľ dali preč, pretože si myslím, že štát a vláda majú zodpovedať za svoje rozhodnutie, jednoznačne. Ale tu sa bavíme, máme alebo je to myslené tak, že ide o náhradu škody podnikateľom v podobe zisku. To znamená, že nielen akože režijné náklady na mzdy a na nájom a podobne, ale že niekto nám dá výkazy z minulého roka, povedia, no tak toľkoto som zarobila, milý štát, teraz mi to doplať. Samozrejme, toto keby spravili všetci podnikatelia, no tak, tak okamžite štátna kasa je prázdna a skrachujeme. Ak je to takto myslené, dobre, v poriadku, tiež budem veľmi strážiť to, aby tam nešlo o to, že náhrada škody za zlé rozhodnutie vlády. To, samozrejme, nebudeme súhlasiť. Ja chcem svojich kolegov z ústavnoprávneho výboru poprosiť, aby na toto dohliadli, a verím teda, že Ondro Dostál si dá zvlášť pri tomto pozor s Alinom Baránikom, ale to už sa ja spolieham na právnikov, len chcem povedať, že tá myšlienka, tá myšlienka, ja s tým nemám problém, pokiaľ sa bavíme iba o tejto rovine. No a potom sa bavíme o tej právnej rovine a to je presne tá retrospektivita a protiústavnosť. No, máme tu pani ministerku, už neviem si predstaviť akože koho vyššieho, máme tu kopu právnikov, máme tu výbory, tak ja rovnako vás chcem vyzvať, tak poďme o tom rokovať, ako to zlepšiť, ale vyhlásenie, že nedá sa, neni vyhlásenie a nie je to riešenie, veď na to sme tu, my to potrebujeme teraz riešiť. Čiže ja tiež, ja by som ocenila, kľudne sa všetci odhlásme z diskusie, ukončime toto rokovanie a keď bude pán minister súhlasiť, sadnime si do kina, máte pravdu s tým, že je to na poslednú chvíľu, ja takisto som to povedala, máte pravdu s tým, že je to problémové, ale máme tu normálne vecné pripomienky a argumenty, ktoré sú na mieste, a preto my musíme to schváliť čo najskôr. Tak poďme si sadnúť spolu k tomu a poďme to urobiť tak, aby to bolo čo najlepšie. Tak toľko môj návrh a ďakujem veľmi pekne.